നെയ്യാറ്റിന്കരയില് വീടുകള് തനിയെ ഇടിഞ്ഞു വീഴുന്നു.. നെയ്യാറ്റിന്കരയില് വീടുകളിടിയുന്നു. പത്ത് വീടുകള് ഇടിഞ്ഞ് വാസയോഗ്യമല്ലാതെയായി. പ്രായിമൂട് എന്ന സ്ഥലത്ത് മാത്രം മൂന്ന് വീടുകളും നെയ്യാറ്റിന്കര ടൗണില് രണ്ട് വീടുകളും ഇടിഞ്ഞു. കഴിഞ്ഞ ദിവസങ്ങളിലെ ശക്തമായ മഴയും വെള്ളക്കെട്ടിനും പിന്നാലെയാണ് വീടുകള് ഇടിയുന്നത്. വീടുകളില് താമസിച്ചിരുന്ന കുടുംബങ്ങളെ ചെങ്കലിലെ ദുരിതാശ്വാസ ക്യാമ്ബിലേക്ക് മാറ്റി. പ്രദേശത്ത് നിന്നും നിരവധി കുടുംബങ്ങള് ബന്ധുവീടുകളിലേക്ക് മാറി. നെയ്യാര് ഡാം തുറന്നതും കനത്തമഴയും നെയ്യാറിന്റെ തീരത്ത് വെള്ളപ്പൊക്കത്തിന് കാരണമായിരുന്നു. സംസ്ഥാനത്ത് ഇന്ന് ഇടിമിന്നലോടുകൂടിയ മഴയ്ക്ക് സാധ്യതയുണ്ടെന്ന് കാലാവസ്ഥാ വകുപ്പ് മുന്നറിയിപ്പ് നല്കിയിരുന്നു. മണിക്കൂറില് 40 കിലോ മീറ്റര് വേഗതയില് ശക്തമായ കാറ്റിന് സാധ്യതയുണ്ട്. മൂന്ന് ജില്ലകളില് ഓറഞ്ച് അലര്ട്ടും എട്ട് ജില്ലകളില് യെല്ലോ അലര്ട്ടും പ്രഖ്യാപിച്ചിട്ടുണ്ട്. പാലക്കാട് ശക്തമായ മഴയെ തുടര്ന്ന് നാലിടത്ത് ഉരുള്പൊട്ടല് ഉണ്ടായി. പടങ്ങിട്ടത്തോട്, വിആര്ടി കവ, പാലക്കുഴിയിലെ കല്ക്കുഴി,വിലങ്ങന് പാറ തുടങ്ങിയ പ്രദേശങ്ങളിലാണ് ഉരുള്പൊട്ടിയത്. ഇവിടെ നിന്നും എഴുപതോളം കുടുംബങ്ങളെ മാറ്റി പാര്പ്പിച്ചു. മലപ്പുറത്ത് നിരവധി വീടുകളില് വെള്ളം കയറി.